b'\n_START_ARTICLE_\nHomofobija\n_START_PARAGRAPH_\nHomofob\xc3\xadja (starogr\xc5\xa1ko \xe1\xbd\x81\xce\xbc\xcf\x8c\xcf\x82: hom\xc3\xb3s \xe2\x80\x93 enak, podoben + \xcf\x86\xcf\x8c\xce\xb2\xce\xbf\xcf\x82: phobos \xe2\x80\x93 strah, bojazen, fobija) ozna\xc4\x8duje sovra\xc5\xbenost do homoseksualnosti. Beseda ne pomeni dejansko fobije kot bolezenski strah, marve\xc4\x8d neutemeljeno averzijo do istospolnosti. Gre za eno pogostih oblik diskriminacije v dru\xc5\xbebi._NEWLINE_Izraz \xc2\xbbhomofobija\xc2\xab\xc2\xa0je skoval ameri\xc5\xa1ki psiholog, psihiater, psihoterapevt, pisatelj in aktivist George Weinberg (*1935) leta 1972 v svojem delu Skupnost in zdravi homoseksual. Beseda homofobija se je prvi\xc4\x8d pojavila v tisku v \xc4\x8dlanku napisanem za izdajo ameri\xc5\xa1ke pornografske revije Screw 23. maja 1969, kjer naj bi se nana\xc5\xa1ala na strah heteroseksualnih mo\xc5\xa1kih o tem, da bi drugi mislili o njihovi homoseksualnosti. Izraz se rabi v uradnih mednarodnih dokumentih in sociolo\xc5\xa1kih in\xc5\xa1titutih, kjer se ta pojav obravnava skupaj z rasizmom, ksenofobijo, antisemitizmom in seksizmom.\n_START_SECTION_\nIzra\xc5\xbeanje homofobije\n_START_PARAGRAPH_\nHomofobija je v dru\xc5\xbebi prisotna v razli\xc4\x8dnih pojavnih oblikah, od predsodkov, zavra\xc4\x8danja, sovra\xc5\xa1tva, zagovarjanja nestrpnosti do homoseksualcev in vse do fizi\xc4\x8dnega in psihi\xc4\x8dnega nasilja nad njimi. V nekaterih dr\xc5\xbeavah, zlasti islamskih, je celo zakonsko dolo\xc4\x8dena usmrtitev homoseksualcev.'